TTB ตั้งสำรองลด หนุนกำไรปี 65 โต 36%
TTB กำไรปี 65 โต 36% แตะ 1.42 หมื่นลบ. จากปีก่อนกำไร 1.05 หมื่นลบ. หลังตั้งสำรองลดลง-รายได้ดอกเบี้ยเพิ่ม
TTB ตั้งสำรองลดลง หนุนกำไรปี 65 โต 36% แตะ 1.42 หมื่นลบ.
20 ม.ค. 2566

ธนาคารทหารไทยธนชาต จำกัด (มหาชน) หรือ TTB รายงานผลการดำเนินงานงวดปี 65 สิ้นสุดวันที่ 31 ธ.ค.65 ดังนี้

โดยธนาคารมีรายได้ดอกเบี้ยสุทธิอยู่ที่ 51,617 ล้านบาท เพิ่มขึ้นร้อยละ 1.2 จากช่วงเดียวกันของปีก่อน รวมทั้งค่าใช้จ่ายที่มิใช่ดอกเบี้ยอยู่ที่ 29,952 ล้านบาท ลดลงร้อยละ 4.1 จากช่วงเดียวกันของปีก่อน
สำหรับในไตรมาสนี้ ธนาคารตั้งสำรองฯ เป็นจำนวน 4,802 ล้านบาท หรือคิดเป็นอัตราส่วนผลขาดทุนด้านเครดิตที่คาดว่าจะเกิดขึ้นต่อเงินให้สินเชื่อที่ 138 เบสิสพอยท์ ซึ่งเพิ่มขึ้นร้อยละ 10.1 จากไตรมาสก่อนหน้า แต่ลดลงร้อยละ 4.3 จากช่วงเวลาเดียวกันปีก่อนหน้า เนื่องด้วยสภาวะในตลาดที่เอื้ออำนวยและกำไรพิเศษจากการซื้อคืนตราสารหนี้ AT1 บางส่วน ธนาคารพยายามที่จะปรับปรุงคุณภาพของพอร์ตสินเชื่อเชิงรุก ผ่านการขายสินเชื่อด้อยคุณภาพ พร้อมทั้งลดความเสี่ยงของพอร์ตสินเชื่อ ส่งผลให้การตั้งสำรองฯเพิ่มขึ้นจากไตรมาสก่อนซึ่งเป็นผลมาจากโมเดล ECL ที่เข้มงวดขึ้นตามหลักเกณฑ์ในการประเมินความเสี่ยงของสินเชื่อภายใต้มาตรการความช่วยเหลือของธนาคารและการปรับชั้นคุณภาพสินเชื่อเชิงคุณภาพ (Qualitative downgrade) ในไตรมาส 4/65
สำหรับรอบ 12 เดือนปี 2565 ECL อยู่ที่จำนวน 18,353 ล้านบาท ลดลงร้อยละ 14.7 เมื่อเทียบจากปีก่อน ทั้งนี้ระดับของสำรอง นี้สะท้อนการบริหารความเสี่ยงอย่างรอบคอบของธนาคาร ซึ่งรวมปัจจัยด้านเศรษฐกิจและสอดคล้องกับแนวปฏิบัติของธนาคารแห่งประเทศไทย อย่างไรก็ดี ระดับดังกล่าวไม่ได้เพิ่มขึ้นเมื่อเทียบกับปีก่อนหน้า เนื่องจากการตั้งสำรองเชิงรุกแล้วในช่วงสถานการณ์การแพร่ะบาดของโควิด-19 และคุณภาพสินทรัพย์ที่สามารถบริหารจัดการได้